
PËR NJË SHTESË FONDI, NË BUXHETIN E VITIT 2007, MIRATUAR PËR MINISTRINË E SHËNDETËSISË, PËR MBULIMIN E SHPENZIMEVE, PËR KRYERJEN, JASHTË VENDIT, TË TRANSPLANTIT TË VESHKËS, PRANË QENDRËS SPITALORE UNIVERSITARE “IBNI SINA HASTANESI SIHHIYE”, ANKARA, TURQI, PËR DISA SHTETAS

Në mbështetje të nenit 100 të Kushtetutës, të neneve 21 e 27 të ligjit nr.8379, datë 29.7.1998 “Për hartimin dhe zbatimin e Buxhetit të Shtetit të Republikës së Shqipërisë” dhe të nenit 12 të ligjit nr.9645, datë 27.11.2006 “Për Buxhetin e Shtetit të vitit 2007”, me propozimin e Ministrit të Shëndetësisë, Këshilli i Ministrave

VENDOSI:

1. Ministrisë së Shëndetësisë, në buxhetin e miratuar për vitin 2007, në zërin “Shpenzime për mallra e shërbime”, t’i shtohet fondi prej 18 100 000 (tetëmbëdhjetë milionë e njëqind mijë) lekësh, për mbulimin e shpenzimeve, për kryerjen, jashtë vendit, të transplantit të veshkës, për disa shtetas.
2. Lejimin e Ministrisë së Shëndetësisë, që, me fondin prej 18 100 000 (tetëmbëdhjetë milionë e njëqind mijë) lekësh, të kryejë transplantin e veshkës për 12 shtetas pranë qendrës spitalore universitare “Ibni Sina Hastanesi Sihhiye”, Ankara, Turqi, përmes shoqërisë “Enar Saglik ve Egitim Hiz. Ltd.”, Ankara, Turqi.
3. Ky fond të përballohet nga fondi rezervë i Këshillit të Ministrave.
4. Ngarkohet Ministria e Shëndetësisë të negociojë dhe të lidhë kontratën me “Enar Saglik ve Egitim Hiz. Ltd.”, Ankara, Turqi, për kryerjen e transplantit të veshkës pranë qendrës spitalore universitare “Ibni Sina Hastanesi Sihhiye”, Ankara, Turqi.
5. Ngarkohen Ministria e Financave dhe Ministria e Shëndetësisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

